സൈനിക് സ്കൂൾ കഴക്കൂട്ടം

തിരുവനന്തപുരം നഗരത്തിൽ നിന്ന് ഏകദേശം 18 കിലോമീറ്റർ മാറി കഴക്കൂട്ടത്ത് സ്ഥിതി ചെയ്യുന്ന ഇന്ത്യൻ ഗവൺമെന്റിന്റെ പ്രതിരോധ മന്ത്രാലയത്തിന് കീഴിലുള്ള റെസിഡൻഷ്യൽ സ്‌കൂളാണ് **സൈനിക് സ്കൂൾ** **കഴക്കൂട്ടം**.

1957 മുതൽ 1962 വരെ ഇന്ത്യയുടെ ആദ്യ പ്രതിരോധ മന്ത്രിയായിരുന്ന വി. കെ. കൃഷ്ണ മേനോന്റെ മനസ്സിൽ നിന്നാണ് സൈനിക് സ്‌കൂൾ എന്ന ആശയം ഉടലെടുത്തത്. ഇന്ത്യയുടെ ഓരോ സംസ്ഥാനത്തും മിലിട്ടറി ലൈനുകളിൽ പ്രവർത്തിക്കുന്ന സ്‌കൂളുകൾ സ്ഥാപിക്കുകയും അതുവഴി നാഷണൽ ഡിഫൻസ് അക്കാദമിയിൽ ചേരുന്നതിന് മിടുക്കരായ ചെറുപ്പക്കാരെ പരിപോഷിപ്പിക്കാൻ സഹായിക്കുകയും  ഇന്ത്യൻ ഓഫീസർ കേഡറിലെ പ്രാദേശിക, ക്ലാസ് അസന്തുലിതാവസ്ഥ പരിഹരിക്കുകയുമായിരുന്നു ലക്‌ഷ്യം. 

## സ്ഥാനം
ഇടത്ത്‌|ലഘുചിത്രം| 2010ലെ ഓൾഡ് ബോയ്‌സ് റീയൂണിയൻ ദിനത്തിൽ പകർത്തിയ സൈനിക് സ്‌കൂളിലെ അക്കാദമിക് ബ്ലോക്കിന്റെ ചിത്രം.
1960 കളുടെ തുടക്കത്തിൽ അന്നത്തെ കേരള മുഖ്യമന്ത്രി, അന്തരിച്ച പട്ടം താണുപിള്ള,  വിസ്തൃതിയുള്ള സൈനിക് സ്കൂളിനായി കഴക്കൂട്ടം തിരഞ്ഞെടുത്തു. തിരുവനന്തപുരത്ത് നിന്ന് ഏകദേശം 18 കിലോമീറ്റർ അകലെ ദേശീയപാത 66 നു  സമീപമുള്ള കഴക്കൂട്ടത്തിനടുത്തുള്ള ഒരു കുന്നിൻ മുകളിലാണ് ഭൂപ്രദേശം ലഭിച്ചത്.   പശ്ചിമഘട്ടത്തിനും അറബിക്കടലിനും ഇടയിൽ സ്ഥിതി ചെയ്യുന്ന കാമ്പസ് അതിന്റെ സ്വഭാവമുള്ള ഒരു സ്ഥാപനത്തിന് അനുയോജ്യമായ സ്ഥലമായി വർത്തിക്കുന്നു. 

170 അടി ഉയരത്തിലുള്ള ലാറ്ററൈറ്റ് മലഞ്ചെരിവിലാണ് ഈ സ്കൂൾ സ്ഥിതി ചെയ്യുന്നത്. ഈ പ്രദേശത്ത് മഴ കുറവാണ്, അതിനാൽ സസ്യജാലങ്ങൾ കൂടുതലും കശുമാവ് തോട്ടങ്ങളും കുറ്റിക്കാടുകളുമാണ്. നേരത്തെ കാമ്പസിൽ ധാരാളം അക്കേഷ്യ, യൂക്കാലിപ്‌റ്റസ് മരങ്ങൾ ഉണ്ടായിരുന്നതിനാൽ അവ നീക്കം ചെയ്യുകയും പുതിയ വൃക്ഷത്തൈകൾ നട്ടുപിടിപ്പിക്കുകയും ചെയ്തു.

മുമ്പ് കാമ്പസിന്റെ ഭാഗമായിരുന്ന ഭൂമിയുടെ ഒരു ഭാഗം (ഏകദേശം 75 ഏക്കർ) 2000-ന്റെ തുടക്കത്തിൽ കിൻഫ്രയ്ക്ക് പാട്ടത്തിന് കൈമാറി.

1962 ജനുവരി 20-ന് തിരുവനന്തപുരത്ത് പാങ്ങോട് സൈനിക ക്യാമ്പിൽ ഇന്ത്യൻ സൈന്യം കടം കൊടുത്ത ബാരക്കിൽ സൈനിക സ്കൂൾ കഴക്കൂട്ടം പ്രവർത്തനം ആരംഭിച്ചു. V, VI, VII, VIII എന്നീ ക്ലാസുകളിലേക്കായിരുന്നു പ്രാരംഭ പ്രവേശനം. തുടക്കത്തിൽ വിദ്യാർത്ഥികളുടെ എണ്ണം 120 ആയിരുന്നു. ആറുമാസത്തിനുശേഷം പതിനൊന്നാം ക്ലാസിലേക്കുള്ള പ്രവേശനം ആരംഭിച്ചപ്പോൾ ഇത് 132 ആയി ഉയർന്നു. സ്ഥാപക പ്രിൻസിപ്പലും ഹെഡ്മാസ്റ്ററും രജിസ്ട്രാറും യഥാക്രമം ലെഫ്റ്റനന്റ് ബി.കെ. സോമയ്യ, സ്ക്വാഡ്രൺ ലീഡർ ബാബു ലാൽ, ക്യാപ്റ്റൻ. ടി.വി.എസ്.നായർ എന്നിവർ ആയിരുന്നു.

1962 ഫെബ്രുവരി 5ന് അന്നത്തെ പ്രതിരോധ മന്ത്രിയായിരുന്ന വി. കെ. കൃഷ്ണമേനോനാണ് കഴക്കൂട്ടത്ത് പുതിയ കാമ്പസിന്റെ തറക്കല്ലിട്ടത്. തിരുവനന്തപുരം കോളേജ് ഓഫ് എഞ്ചിനീയറിംഗ് പ്രൊഫസറായ ജെ. സി. അലക്സാണ്ടറാണ് അക്കാദമിക് ബ്ലോക്കും 11 ഡോർമിറ്ററികളും മറ്റ് അനുബന്ധ അടിസ്ഥാന സൗകര്യങ്ങളും രൂപകൽപ്പന ചെയ്തത്. 1964-ൽ സ്കൂൾ പുതിയ കാമ്പസിലേക്ക് മാറി 

## സ്കൂൾ ചിഹ്നം, ആപ്‌തവാക്യം, പതാക
ഇടത്ത്‌|ലഘുചിത്രം| സൈനിക് സ്കൂൾ കഴക്കൂട്ടം പതാക
സ്‌കൂൾ ചിഹ്നത്തിലെ ചുവപ്പ്, നേവി നീല, ആകാശ നീല വരകൾ ഇന്ത്യൻ ഡിഫൻസ് സർവീസസിന്റെ മൂന്ന് ദളങ്ങളുടെ പ്രതീകമാണ്. ചുവപ്പ് കരസേനയെയും നീല നാവികസേനയെയും ആകാശനീല വ്യോമസേനയെയും പ്രതിനിധീകരിക്കുന്നു. സൈനിക് സ്കൂളിനുള്ള **എസ്** എന്ന അക്ഷരം മൂന്ന് വരകൾക്ക് മുകളിൽ നിൽക്കുന്നു. കൂടാതെ ചാര നിറത്തിലുള്ള ബാൻഡിൽ കഴക്കൂട്ടം എന്ന് ആലേഖനം ചെയ്തിട്ടുണ്ട്. പ്രധാന ചിഹ്നത്തിന് താഴത്തെ റിബണിൽ ആലേഖനം ചെയ്തിരിക്കുന്ന *ഗ്യാൻ, അനുഷാസൻ, സഹ്യോഗ്*, എന്ന സ്‌കൂൾ മുദ്രാവാക്യം ഒരു സൈനിക സ്‌കൂൾ കേഡറ്റിൽ നിന്ന് പ്രതീക്ഷിക്കുന്ന ഏറ്റവും മൂല്യവത്തായ മൂന്ന് ഗുണങ്ങളെ സൂചിപ്പിക്കുന്നു. 

പതാകയിൽ മൂന്ന് സ്കൂൾ നിറങ്ങളുടെ തിരശ്ചീന വരകളും മധ്യഭാഗത്ത് സ്കൂൾ ചിഹ്നവും കാണാം.

## വിദ്യാലയ ഗാനങ്ങളും പ്രാർത്ഥനയും
ഇംഗ്ലീഷ്, ഹിന്ദി, മലയാളം വിദ്യാലയ ഗാനങ്ങളും സംസ്‌കൃത പ്രാർത്ഥനയും രാവിലെ അസംബ്ലികളിലും പ്രത്യേക അവസരങ്ങളിലും ചടങ്ങുകളിലും ആലപിക്കാറുണ്ട്. സ്‌കൂളിലെ ഇംഗ്ലീഷ് ഡിപ്പാർട്ട്‌മെന്റിന്റെ സ്ഥാപക അംഗമായ ശ്രീമതി മർട്ടിൽ ജേക്കബാണ് ഇംഗ്ലീഷ് സ്‌കൂൾ ഗാനം രചിച്ചത്. ഋഗ്വേദത്തിൽ നിന്ന് എടുത്ത ഒരു ശ്ലോകമായ *സം'ഗച്ഛധ്വം*' ആണ് സ്കൂൾ സംസ്കൃത പ്രാർത്ഥന. 

## ഭരണസമിതി
ഇന്ത്യൻ സർക്കാരിന്റെ പ്രതിരോധ മന്ത്രാലയത്തിന് കീഴിലുള്ള സ്വയംഭരണ സ്ഥാപനമായ സൈനിക് സ്കൂൾ സൊസൈറ്റിയാണ് മറ്റ് സൈനിക സ്കൂളുകളെപ്പോലെ കഴക്കൂട്ടത്തെ സൈനിക് സ്കൂളും നിയന്ത്രിക്കുന്നത്. ഉത്തർ‌പ്രദേശ് സംസ്ഥാന സർക്കാർ ഭരിക്കുന്ന ലഖ്‌നൗവിലെ സൈനിക് സ്‌കൂൾ ഇതിന് ഒരു അപവാദമാണ്. ബോർഡ് ഓഫ് ഗവർണർമാരുടെ നേതൃത്വത്തിലാണ് സൊസൈറ്റി പ്രവർത്തിക്കുന്നത്, കേന്ദ്ര പ്രതിരോധ മന്ത്രി അതിന് ചുക്കാൻ പിടിക്കുന്നു. മുഖ്യമന്ത്രിമാരോ വിദ്യാഭ്യാസ മന്ത്രിമാരോ അതത് സംസ്ഥാനങ്ങളിലെ സൈനിക് സ്കൂളുകളുടെ കൗൺസിലുകളുടെ ഭാഗമാണ്. കൂടാതെ, ഒരു മുതിർന്ന പ്രതിരോധ ഉദ്യോഗസ്ഥൻ പ്രാദേശിക ഭരണസമിതിയുടെ അധ്യക്ഷനായിരിക്കും. സതേൺ എയർ കമാൻഡിലെ എയർ ഓഫീസർ കമാൻഡിംഗ്-ഇൻ-ചീഫാണ് കഴക്കൂട്ടത്തെ സൈനിക് സ്കൂളിന്റെ ചുമതല വഹിക്കുന്നത്.  ഇൻസ്റ്റിറ്റ്യൂട്ടിന്റെ അക്കാദമിക്, അഡ്മിനിസ്ട്രേറ്റീവ് തലവനായ പ്രിൻസിപ്പൽ ഡെപ്യൂട്ടേഷനിൽ നിയമിക്കപ്പെടുന്നു. കേണൽ പദവിയോ ഇന്ത്യൻ നാവികസേനയിൽ നിന്നോ ഇന്ത്യൻ വ്യോമസേനയിൽ നിന്നോ തത്തുല്യമായ പദവിയോ വഹിക്കുന്ന ആളായിരിക്കും പ്രിൻസിപ്പൽ. ഹെഡ്മാസ്റ്റർ, രജിസ്ട്രാർ, എന്നിവരും ലെഫ്റ്റനെന്റ് കേണൽ അല്ലെങ്കിൽ മേജർ തത്തുല്യ റാങ്കുകൾ വഹിക്കുന്ന ഉദ്യോഗസ്ഥരായിരിക്കും.   ഹെഡ് മാസ്റ്റർക്ക് കീഴിലുള്ള ഒരു മുതിർന്ന അധ്യാപകനാണ് അക്കാദമിക് പ്രവർത്തനങ്ങൾ ഏകോപിപ്പിക്കുന്നത്.

കേഡറ്റുകൾക്കിടയിൽ, വിവിധ റാങ്കുകൾ ഉണ്ട്,

## അടിസ്ഥാന സൗകര്യങ്ങൾ
വാസ്തുവിദ്യാ വിസ്മയമാണ് **സൈനിക് സ്കൂൾ കഴക്കൂട്ടം**. സ്കൂൾ നന്നായി ആസൂത്രണം ചെയ്യുകയും രൂപകൽപ്പന ചെയ്യുകയും പരിപാലിക്കുകയും ചെയ്യപ്പെടുന്നു. സമുച്ചയത്തിലെ വിവിധ കെട്ടിടങ്ങളുടെ നിർമ്മാണത്തിലെ സമമിതി മാതൃകാപരമാണ്.

അക്കാദമിക് വീക്ഷണകോണിൽ സ്കൂളിൽ ഏകദേശം 21 ക്ലാസ് മുറികളുണ്ട്, സ്കൂളിൽ ഫിസിക്സ്, ബയോളജി, കെമിസ്ട്രി വകുപ്പുകൾക്കായി അത്യാധുനിക ലബോറട്ടറികൾ സജ്ജീകരിച്ചിരിക്കുന്നു. ഒരു കമ്പ്യൂട്ടർ സെന്ററും സയൻസ് പാർക്കും ഉണ്ട്. വിദ്യാർത്ഥികളുടെ കലാപരമായ കഴിവുകൾ പ്രോത്സാഹിപ്പിക്കുന്നതിനായി സ്‌കൂളിൽ സമർപ്പിത കലാ-കരകൗശല സൗകര്യവുമുണ്ട്. സ്കൂൾ ലൈബ്രറി പുസ്തകങ്ങളുടെയും മാസികകളുടെയും ജേണലുകളുടെയും വിപുലമായ ശേഖരമൊരുക്കുന്നു.

പാഠ്യേതര കാഴ്ചപ്പാടിൽ സ്കൂളിൽ സമാനതകളില്ലാത്ത സൗകര്യങ്ങളുണ്ട്. കേരളത്തിലെ ആദ്യത്തെ കുതിരസവാരി ക്ലബ്ബ് സൈനിക സ്കൂളിലാണ് സ്ഥിതി ചെയ്യുന്നത്.  സ്വിമ്മിംഗ് പൂൾ, കളിമൺ ഉപരിതല ടെന്നീസ് കോർട്ട്, കോൺക്രീറ്റ് ചെയ്ത ബാസ്കറ്റ്ബോൾ കോർട്ട്, വോളിബോൾ കോർട്ടുകൾ, ഫിഫ അളവിലുള്ള രണ്ട് ഫുട്ബോൾ ഗ്രൗണ്ടുകൾ, രണ്ട് ഹോക്കി കോർട്ടുകൾ, ജിംനാസ്റ്റിക്സ്, ജിംനേഷ്യം, നിരവധി ഫുട്ബോൾ ഗ്രൗണ്ടുകൾ തുടങ്ങി മികച്ച കായിക സൗകര്യങ്ങൾ ഇവിടെയുണ്ട്. നാഷണൽ കേഡറ്റ് കോറിന് (ഇന്ത്യ) കേരള-ലക്ഷദ്വീപ് മേഖലയ്ക്ക് കീഴിൽ സൈനിക സ്‌കൂൾ കഴക്കൂട്ടത്തിന് സ്വന്തമായി SS COY NCC എന്ന പേരിൽ ഒരു സ്വതന്ത്ര കമ്പനിയുണ്ട്. എല്ലാ വർഷവും ഡൽഹിയിൽ നടക്കുന്ന റിപ്പബ്ലിക് ദിന പരേഡിലേക്ക് സ്കൂൾ നിരവധി കേഡറ്റുകളെ അയയ്ക്കാറുണ്ട്.

സഹായ സൗകര്യങ്ങളുടെ കാര്യത്തിൽ, ഒരേ സമയം 700 പേർക്ക് ഭക്ഷണം കഴിക്കാൻ കഴിയുന്ന അത്യാധുനിക മെസ് കാമ്പസിനുള്ളിൽ സ്ഥിതി ചെയ്യുന്നു. സ്‌കൂളിൽ നിരവധി ഹരിത സംരംഭങ്ങളുണ്ട്. കേഡറ്റ്‌സ് മെസ്സിൽ നിന്നുള്ള ഭക്ഷണാവശിഷ്ടങ്ങൾ കാലിത്തീറ്റയായി ഉപയോഗിക്കുന്ന കാമ്പസിനുള്ളിൽ സ്ഥിതി ചെയ്യുന്ന പന്നി വളർത്തൽ അത്തരത്തിലൊന്നാണ്. വിദ്യാർത്ഥികളുടെ ആവശ്യങ്ങൾ നിറവേറ്റുന്നതിനായി കാമ്പസിനുള്ളിൽ ധോബി ഘട്ട്, കോബ്ലർ സൗകര്യം, പോസ്റ്റ് ഓഫീസ്, ബാർബർ ഷോപ്പ്, സ്റ്റേഷനറി, സി.എസ്‌.ഡി. കാന്റീൻ സൗകര്യം എന്നിവയുണ്ട്. സ്കൂളിന് ചുറ്റുമുള്ള തരിശുനിലങ്ങളിൽ കശുമാവ് പോലുള്ള നാണ്യവിളകൾ വ്യാപകമായി കൃഷി ചെയ്യപ്പെടുന്നു.

കേരള വാട്ടർ അതോറിറ്റിയുടെ നേതൃത്വത്തിൽ അരുവിക്കര പുഴയിൽ നിന്ന് സ്കൂളിലേക്ക് നേരിട്ട് ജലവിതരണ പൈപ്പ് ലൈൻ ഉണ്ട്. തുടർച്ചയായ വൈദ്യുതി വിതരണത്തിനായി കാമ്പസിനുള്ളിൽ കെഎസ്ഇബിയുടെ പ്രത്യേക ട്രാൻസ്ഫോർമർ സൗകര്യവുമുണ്ട്. സൗരോർജ്ജം, കാറ്റാടി വൈദ്യുതി തുടങ്ങിയ പുനരുപയോഗ ഊർജം ഉപയോഗപ്പെടുത്താൻ സ്കൂളിന് വിപുലമായ സാധ്യതകളുണ്ട്. അക്കാദമിക് ബ്ലോക്കിൽ മഴവെള്ള സംഭരണി സൗകര്യവുമുണ്ട്.

## ഡോർമിറ്ററികൾ
സ്‌കൂളിൽ ഒരു റസിഡൻഷ്യൽ സമ്പ്രദായമുണ്ട്. സ്‌കൂളിൽ ജോലി ചെയ്യുന്ന ജീവനക്കാരുടെ മക്കളായ ചുരുക്കം ചില വിദ്യാർത്ഥികൾ മാത്രമേ ഡേ സ്‌കോളർ സൗകര്യം ആസ്വദിക്കൂ. മറ്റുള്ളവർ നിർബന്ധമായും റസിഡൻഷ്യൽ സ്കൂൾ വിദ്യാഭ്യാസം തിരഞ്ഞെടുക്കണം.

സ്കൂളിലെ റെസിഡൻഷ്യൽ സംവിധാനം പ്രധാനമായും ഡോർമിറ്ററി അധിഷ്ഠിതമാണ് (അവസാന വർഷത്തിൽ പഠിക്കുന്ന 14 വിദ്യാർത്ഥികൾ ഹൗസ് ക്യാപ്റ്റനും സ്കൂൾ ക്യാപ്റ്റൻമാരും ഒറ്റമുറി സൗകര്യം ആസ്വദിക്കുന്നു).

ഈ ഡോർമിറ്ററികളെ ഹൗസുകൾ എന്ന് വിളിക്കുന്നു. ആകെ 11 ഹൗസുകളുണ്ട്, ഹൗസുകളെ സീനിയർ ഹൗസുകൾ *,* ജൂനിയർ ഹൗസുകൾ, സബ് ജൂനിയർ ഹൗസുകൾ എന്നിങ്ങനെ മൂന്നായി തരം തിരിച്ചിരിക്കുന്നു.

ഓരോ ഹൗസും സമാനവും സമമിതിയുള്ളതുമായ ഘടനയിലാണ് നിർമിച്ചിരിക്കുന്നത്. ഈ ഡോർമിറ്ററി സംവിധാനങ്ങൾക്ക് വിങ്ങുകൾ (wings) എന്ന് വിളിക്കപ്പെടുന്ന രണ്ട് വലിയ ഹാളുകൾ ഉണ്ട്. ഓരോ വിങ്ങിലും ഏകദേശം 30 കിടക്കകളുണ്ട്. അതിനാൽ ഒരു ഡോർമിറ്ററിയിലെ ഏകദേശ ശക്തി ഏകദേശം 60 വിദ്യാർത്ഥികളാണ്. ഇതിനുപുറമെ, ഓരോ ഡോർമിറ്ററികളിലും 8 കുളിമുറികളും 8 ടോയ്‌ലറ്റുകളുമുള്ള പൊതുവായ ശുചിമുറി സൗകര്യമുണ്ട്.

## പ്രവേശനം
നിലവിൽ ആറ്, ഒമ്പത് ക്ലാസുകളിലേക്ക് മാത്രമാണ് പ്രവേശനം. **ഓൾ ഇന്ത്യ സൈനിക് സ്‌കൂൾ പ്രവേശന പരീക്ഷ**, സാധാരണയായി ജനുവരിയിലെ ആദ്യത്തെ അല്ലെങ്കിൽ രണ്ടാമത്തെ ഞായറാഴ്‌ചകളിൽ നടക്കുന്നു, തുടർന്ന് ഷോർട്ട്‌ലിസ്റ്റ് ചെയ്‌ത ഉദ്യോഗാർത്ഥികൾക്കായി വ്യക്തിഗത അഭിമുഖങ്ങൾ നടത്തുന്നു. പ്രവേശന വർഷം ജൂലൈ 1 ന് 10 വയസ്സിന് താഴെയോ 11 വയസ്സിന് മുകളിലോ അല്ലാത്ത ആൺകുട്ടികൾക്ക് ആറാം ക്ലാസ് പ്രവേശനത്തിന് അർഹതയുണ്ട്. ഒമ്പതാം ക്ലാസിലെ പ്രായപരിധി 13 ഉം 14 ഉം ആണ് 

### എഴുത്തു പരീക്ഷ
ആറാം ക്ലാസ് പ്രവേശനത്തിന്, (i) മാത്തമാറ്റിക്കൽ *നോളജ്* ടെസ്റ്റ് & ലാംഗ്വേജ് എബിലിറ്റി ടെസ്റ്റ്, (ii) ഇന്റലിജൻസ് ടെസ്റ്റ് എന്നിങ്ങനെ രണ്ട് പേപ്പറുകൾ ഉണ്ടായിരിക്കും. സിലബസ് അഞ്ചാം ക്ലാസ് സിബിഎസ്ഇ സിലബസിന് അനുസൃതമായിരിക്കും. ഇംഗ്ലീഷിലോ ഹിന്ദിയിലോ മലയാളത്തിലോ പരീക്ഷ എഴുതാം.  ഒൻപതാം ക്ലാസ് പ്രവേശനത്തിനുള്ള എഴുത്തുപരീക്ഷയ്ക്കുള്ള പേപ്പറുകൾ (i) ഗണിതം & സയൻസ്, (ii) എട്ടാം ക്ലാസ് സിബിഎസ്ഇ സിലബസിന് തുല്യമായ ഇംഗ്ലീഷ്, സോഷ്യൽ സ്റ്റഡീസ് എന്നിവയാണ്. ഒൻപതാം ക്ലാസ് പരീക്ഷകൾ ഇംഗ്ലീഷിൽ മാത്രമേ എഴുതാൻ കഴിയൂ. കേരളത്തിലുടനീളമുള്ള അഞ്ച് സ്ഥലങ്ങളിലും (സൈനിക് സ്കൂൾ കഴക്കൂട്ടം, കോട്ടയം, എറണാകുളം, കോഴിക്കോട്, പാലക്കാട്) കവരത്തിയിലും ഇന്ത്യയിലെ മറ്റെല്ലാ സൈനിക് സ്കൂളുകളിലും പരീക്ഷ എഴുതാം.

### മെഡിക്കൽ ടെസ്റ്റ്
എഴുത്തുപരീക്ഷകൾക്കുശേഷം പ്രവേശന നടപടികളുടെ അവസാന ഘട്ടമായ മെഡിക്കൽ ടെസ്റ്റ് നടത്തും.

## അധ്യാപകർ
സയൻസ്, സോഷ്യൽ സയൻസ്, ഗണിതം, കമ്പ്യൂട്ടറുകൾ, ഭാഷകൾ, കലകൾ, കരകൗശലങ്ങൾ തുടങ്ങിയ വിഷയങ്ങളിൽ നിന്ന് ഉയർന്ന യോഗ്യതയും വൈദഗ്ധ്യവുമുള്ള 30-ലധികം അധ്യാപകർ സ്കൂളിലുണ്ട്. മുൻ സ്കൂൾ സീനിയർ മാസ്റ്റർ ഇംഗ്ലീഷ് ഡിപ്പാർട്ട്‌മെന്റിലെ ശ്രീ. കെ. രാജേന്ദ്രൻ അധ്യാപകർക്കുള്ള ദേശീയ അവാർഡ് (2009) ജേതാവാണ്.  തൊണ്ണൂറുകളുടെ തുടക്കത്തിൽ ഫാക്കൽറ്റി അംഗമായിരുന്ന ശ്രീ. കെ. സുധീർ (റോൾ നമ്പർ.1014/ബാച്ച് 1980) മാത്രമാണ് പിന്നീട് ഫാക്കൽറ്റിയായി മാറിയ സ്കൂളിലെ ഏക പൂർവ്വ വിദ്യാർത്ഥി.

## ജനപ്രിയ സംസ്കാരം
ലൊക്കേഷനായി ഒന്നിലധികം മലയാള സിനിമകളിൽ ഈ സ്കൂൾ ഇടംപിടിച്ചു. ഷാജി കൈലാസ് സംവിധാനം ചെയ്ത എഫ്‌ഐആർ (1999), ദി ട്രൂത്ത് (1998) തുടങ്ങിയ സിനിമളുടെ ഏതാനും സീനുകൾ കാമ്പസിനുള്ളിലാണ് ചിത്രീകരിച്ചത്. സ്‌കൂളിനെ ആസ്പദമാക്കി മലയാളം ചലച്ചിത്ര സംവിധായകൻ ജൂബിത്ത് നമ്രദത്ത് *മാർച്ചിംഗ് എഹെഡ് (2014) എന്ന പേരിൽ ഒരു ഡോക്യുമെന്ററി നിർമ്മിച്ചു.*  സ്കൂളിലെ നാടക ക്ലബ്ബിന്റെ കോർഡിനേറ്ററും മലയാളം വിഭാഗം സീനിയർ ഫാക്കൽറ്റി അംഗവുമായ ശ്രീമതി. സന്ധ്യ ആർ. ജലസംരക്ഷണത്തെക്കുറിച്ച്  ഒരു ഹ്രസ്വചിത്രം തയ്യാറാക്കിയിരുന്നു. 20 മിനിറ്റ് ദൈർഘ്യമുള്ള ഈ ഹ്രസ്വചിത്രം 2017-ലെ ഭരതൻ മെമ്മോറിയൽ അവാർഡ് നേടി. 

## ശ്രദ്ധേയരായ പൂർവ്വ വിദ്യാർത്ഥികൾ

## ഇതും കാണുക

* സൈനിക് സ്കൂൾ
* നാഷണൽ ഡിഫൻസ് അക്കാദമി

## അവലംബം


## ബാഹ്യ ലിങ്കുകൾ

* ഔദ്യോഗിക വെബ്സൈറ്റ് 
* പൂർവ്വ വിദ്യാർത്ഥി വെബ്സൈറ്റ്

വർഗ്ഗം:തിരുവനന്തപുരം ജില്ലയിലെ വിദ്യാലയങ്ങൾ